mnrnel | Ek skryf oor alledaagse waarnemings, spiritualiteit, mense, lewenskuns en opvoeding.
Teleportering is moontlik.
Posted on Julie 10, 2021 by mnrnel
Ek kan dit soos gister onthou toe ek my naam met 'n plank geslaan het. Dit was in standard nege en ons klas het eksamen in die tiklokaal van Hoërskool Vorentoe geskryf. Daardie tye was daar nie sprake van "bloktyd" vir iemand behalwe matrieks aan die einde van die jaar nie. Ons het klaar die dag se vraestel geskryf en moes studeer tot die skool uitkom. Ek het 'n ou draadloos "gemcguyver" sodat ek skelm Radio 5 kon luister op 'n mengsel van drade en 'n herwinde telefoonhandstuk se luidsprekertjies. Dit het perfek in my hande gepas met die drade wat deur my moue gelei het na die afgeknipte luidsprekerdrade. Alles in basiese stereo. Ek was in my eie wêreld met musiek wat voel of dit uit jou lyf uit kom. Elke liedjie het my op sy eie astrale vlug geneem na waar die woorde ook was.
Die probleem is net dat dat sommige liedjies geskryf word om jou te noop om saam te sing. Dink maar aan liedjies soos: Macarena, baby makes her blue jeans talk, Mony mony van Billy Idol en Bon Jovi se living on a prayer. Dit was daardie dag ook nie anders nie. Gè Korsten se "Liefling" (die oorspronklike een) het die vermoë om enige mens te druk om uit volle bors saam te sing. Met meer entoesiasme as talent was dit ook daardie dag so. Probleem was net dat ek so op my eie trip was dat ek vergeet het dat ek in 'n klas gesit het wat doodstil was. Gelukkig vir my het die juffrou dit net so amusant soos die res van die klas gevind. Ek moes maar vrede maak dat my bynaam vir 'n wyle "grys Costume" was omdat dit die spotnaam vir ou Gè was.
Dis juis hierdie insident wat my weer laat besef het dat ons die vermoë besit om in ons gees na baie plekke te reis. Ons kan onsself weer inleef in plekke wat ons al besoek het. Fotoalbums en memorabilia maak dit net makliker. Ek noem gereeld aan die kinders in my klas dat die eerste teleporteer masjien al baie jare oud is. Dit kan jou in 'n kwessie van sekondes plaas op enige plek in die wêreld, in enige tydperk. Dit kan jou selfs in die toekoms inneem. Ons noem dit net BOEKE.
Soos boeke en musiek, is daar 'n ander instrument wat ons kan teleporteer na mense se harte toe. Dis 'n instrument wat so onderskat en min gebruik word. Miskien partykeer onwetend verkeerd gebruik word. Amper soos iemand wat 'n Ferrari gekoop het en net soms in hom klim en aanskakel en dan net sit en radio luister.
Ek glo dat ons hedendaagse gebruik van GEBED vergelyk kan word met tennisspelers wat tennis probeer speel sonder 'n bal. Die doel van gebed kan nooit net wees om jou eie wense te laat waar word nie. Dit kan mos nooit verskraal word om die wêreld so te wil verander dat dit jou pas nie.
Dit is mos nie net kontak maak met die skepper van die heelal nie, maar 'n bewuswording van sy alomteenwoordigheid. Om te sweef in die wete van sy nabyheid. Sheila Cussons dig as volg:
Tog kry ons nie net toestemming om nader te kom nie. Ons word uitgenooi om saam met die Lewende Here te gaan besoek aflê in ander se harte. Nie om hulle harte manipulerend te verander nie, maar 'n reis wat in sy wese opsoek is na die diepe hunkering in daardie hart. As ons dus deur ons gebedslysie hardloop soos iemand wat 'n kruidenierslys aflees op 'n voice message, dan mis ons die skatte in elkeen van ons gebedsmense se harte. Natuurlik gaan dit effort vat. Effort is in elk geval 'n groot ZERO as dit saakmaak en jy vir die mense lief is.
Hierdie laaste twee weke was dit ook die geval. So baie van my maats en kollegas gaan deur groot beproewing met die derde vlaag van COVID. Miskien is dit waarom die Here my geseën het met 'n vakansie, 'n draaibank en baie hout. My tye van gebed het my hart laat uitgaan na elkeen en hulle na veel meer as net 'n plek op 'n lysie verhoog. Dis hier waar die Here self kom intree en my eie hart rustig maak.
As daar een voordeel is van hierdie teleportering, dan is dit om 'n rustigheid te gee wat nie verklaar kan word nie. Dis 'n rustigheid wat gebeur al is my gemoed gestres oor my kollegas en die kinders en hulle ouers. Dis 'n rustigheid wat my nie blind maak nie maar juis helderder laat sien in watter mate ek kan help waar daar hulp nodig is.
As jy weer eendag net wil ontsnap, probeer gerus 'n vlug saam met die Een wat oral en altyd was, is en sal wees.
Categories: Uncategorized	| 4 Kommentaar
Ek is lus vir werk.
Posted on Mei 17, 2020 by mnrnel
Ons leef in baie vreemde tye. ek weet nie of dit net is omdat ek oud word en die dae al hoe korter word nie. Dit kan ook wees omdat ek al hoe meer bewus raak van die wêreld se absolute emosionele- en morele bankrotskap. Miskien is dit beide. Die feit dat hierdie vieslike kiem ook nog die wêreld kom omkeer het, skyn die lig net helderder daarop.
Ek onthou toe ek klein was en ek takies vir my ouers by die huis moes doen. My kreatiwiteit om my uit die werk te wikkel sou Da Vinci laat skaamkry het. Die boomhuis was 'n goeie plek en die toilet was kort op sy hakke. Ek meen. nie een van my ouers het ooit in die boom geklim om te sien wat ek en my broer daar weggesteek het nie. Die toilet was so 'n awkward untouchable verskoning. Ja, ek pleit skuldig. Ek wou myself uit die werk wikkel want ek was moeg om spanners aan te gee en potte te skrop en vloere te was en vuilgoed uit te dra.
Al daai takies was my rol maar net handlanger en rondstuurder gewees. Vandag is dit heel anders. EK WIL WERK.!!!!!!!!! Mens kan net soveel broodborde en koffietafeltjies en skinkborde en skilderye maak. Alles baie lekker maar dit raak nie aan die satisfaksie om die lig in 'n kind se oë te sien aangaan nie. Ek verlang daarna om in mense se lewens in te praat en net met jou nabyheid die ander persoon se plafon oop te skuif sodat hulle weer die son kan sien en voel op hulle skyn. Ouers kan en moet dit ook doen maar ons is by uitstek gerat om dit konsekwent met mening te doen.
Toe God daar in Genesis 3 teleurgesteld was in Adam het hy vir hom gesê dat hy in die sweet van sy aangesig sy brood sal verdien. Die ding is nou. Ek hou van brood!!!. Witbrood, bruinbrood, rogbrood en potbrood. My sweet wìl ek stort by my skool want ek weet dat dit daar is waar ek hierdie einste "brood" kry waarna ek so smag. Ek weet dat ek nie die enigste is nie.
Ek moet bieg dat ek myself heeltyd moet inhou en 'n deksel op my vernuftige redes moet plaas waarom ek in lockdown mag skooltoe gaan en net my klas gaan afstof en papierwerk uitsorteer. Toe ek oorweeg het om 'n inbraak te fake het ek geweet dis genoeg. Nou-nou sit ek ook in die tjoekie.
Ek wil regtig teruggaan skool toe. Ek belowe ek sal my hande was en masker opsit en bluetooth high fives uitdeel. Vir nou sal ek rustig by die huis sit en nog youtube lesse post en bid dat ons weer een van die dae kan sweet vir brood.
Categories: Uncategorized	| 5 Kommentaar
Breaking news. Vakansie Desember 2019
Posted on Desember 27, 2019 by mnrnel
Ons het so pas teruggekeer na 'n heerlike vakansie in Hartenbos. Ek wil net eers edit en dan plaas.
Ons is mos kersfees.
'n meermin by Knysna
Denique spring in die sloep
ST BLAISE staproete tussen Danabaai en Mosselbaai
Wynproe by Jakkalsvlei
Speel in die Hanepoot wingerd
Psalm 127 vir onnies (My woorde)
Posted on Januarie 7, 2019 by mnrnel
1. As die Here 'n skool nie bou nie, mors ons net ons tyd. As die Here 'n skool nie beskerm nie, sal geen noodplan werk nie.
2. Dit sal 'n ronde nul beteken. Al staan jy vroeg op en gaan slaap laat in die aand nadat jy jou vingers stompies gewerk het en baie rooipenne leeg gemerk het. Weet julle nie dat die Here dit geniet om rustigheid te gee vir die wat Hy liefhet. Hy gee dit terwyl hulle slaap.
3. Kinders is tog die beste geskenk van die Here. Dis 'n bewys van Sy vrygewigheid.
4. Soos 'n pylkoker vol pyle op die rug van 'n vegter. So is kinders vir hulle ouers en onnies.
5. Dit gaan goed met ons omdat ons hierdie pragtige pyle het. Ons hoef vir niks bang te wees nie. Al die boewe kan gelyk kom maar dit sal nie 'n duik in ons liefde vir hulle maak nie.
Psalm van Jan 6
Posted on Januarie 4, 2019 by mnrnel
O Here vas en waar. U teenwoordigheid omring my soos die wolke wat die reen gee. U nabyheid is die jassie in die koue. U is die koel lafenis in die hittige son. By U alleen word ek gerecharge.
U skitter met al die fasette van n gepoleerde diamant. My eie belewenis van U wissel omdat ék wisselvallig is. U is die een wat konstant daar is met onmeetlike liefde vir my. U is my Ware Noord.
U liefde deur Jesus is my lig en voorbeeld in hierdie wêreld. My taak is duidelik en my visie is helder omdat Jesus dit kom wys het.
Dankie vir U altyd-daar-wees. My krag wat ek het kom van U af. Díé geskenk is wat U bedoel het vir my lewe….die goedheid vir ander mense.
U is my Here en Leidsman.
Categories: Uncategorized	| 3 Kommentaar
Vereistes vir my dogters se mans
Posted on Junie 22, 2017 by mnrnel
As jy n man soek, soek 'n ou wat 'n groot wildsplaas het. As hy nie 'n plaas het nie, moet hy ten minste diep in die sessyfers per jaar verdien. As hy nie soveel verdien nie, moet hy regtig 'n baie bekende en populêre persoon wees. As hy maar onbekend is moet hy maar goed met sy hande kan werk. As hy nie met sy hande kan werk nie, moet hy beslis onvoorwaardelik lief vir jou wees. Hy moet jou nonsens kan opvreet en altyd in jou bly glo. Ook in die tye wat jy dit nie self doen nie. Hy moet selfs 'n zozo hut soos 'n huis laat voel en 'n dorpserf soos 'n kalahariplaas. Hy moet met sy karige salaris jou nog steeds eerste stel en bekend wees daarvoor hoe jy hom bekoor. Hy moet ten minste probeer om iets reg te maak al kry hy dit nie reg nie. Hy moet defnitief nie maak asof hy jou nonsens opvreet nie. Hy moet soms sê sorry al is dit jou skuld.As hy hierdie laaste goed nie kan of wil doen nie……..